กสิกรมุ่งดิจิทัลแบงก์
กสิกรฯ เร่งตั้งเป้ากวาดลูกค้าดิจิทัลแบงก์กิ้ง 10 ล้านรายปีนี้ หารายได้ทดแทนสินเชื่อรายย่อย
7 พ.ค. 2558

กสิกรฯ เร่งตั้งเป้ากวาดลูกค้าดิจิทัลแบงก์กิ้ง 10 ล้านรายปีนี้ หารายได้ทดแทนสินเชื่อรายย่อย
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยว่า ธนาคารวางกลยุทธ์ใหม่อย่างต่อเนื่อง เพื่อขยายฐานลูกค้าดิจิทัลแบงก์กิ้งเพิ่มขึ้น 4 ล้านราย หรือจาก 6 ล้านราย เมื่อสิ้นปีที่แล้ว เป็น 10 ล้านรายในปี 2558 มูลค่าธุรกรรมสิ้นปีเติบโต 50% คิดเป็นเงินหมุนเวียนกว่า 3 ล้านล้านบาท
“โอกาสขยายฐานลูกค้ากลุ่มนี้ยังเปิดกว้าง เนื่องจากไทยมีผู้ใช้ดิจิทัลแบงก์กิ้งเพียง 19% โดยไตรมาสแรกลูกค้าดิจิทัลแบงก์กิ้งของธนาคารเติบโต 40% เฉพาะโมบายแบงก์กิ้งเติบโตสูงถึง 80% ขณะที่จำนวนธุรกรรมผ่านดิจิทัลแบงก์กิ้งเติบโต 52% มีเงินหมุนเวียนเฉลี่ยสูงถึง 2.8 แสนล้านบาท/เดือน เฉพาะโมบายแบงก์กิ้งเติบโตสูงถึง 150% สะท้อนถึงพฤติกรรมผู้บริโภคที่ทำธุรกรรมการเงินผ่านออนไลน์มากขึ้น” นายปกรณ์ กล่าว
ทั้งนี้ กลยุทธ์ด้านดิจิทัลแบงก์ กิ้ง 3 ด้าน คือ เพิ่มจำนวนลูกค้าและอัตราการใช้บริการ ทั้งธุรกรรมการเงินระหว่างธนาคารกับธนาคารและจะขยายไปธุรกรรมการเงินกับองค์กรที่ไม่ใช่ธนาคาร เช่น วิง ผู้นำด้านการโอนของกัมพูชา ในการบริการโอนเงินข้ามชายแดนไทย-กัมพูชา การพัฒนานวัตกรรมและยกระดับการให้บริการต่างๆ ที่เกี่ยวข้องกับการดำเนินธุรกิจ การใช้ชีวิต และสร้างมูลค่าเพิ่มของ การใช้บริการ และการรักษาความปลอดภัยทางข้อมูลขั้นสูง เพื่อให้ลูกค้ามั่นใจในการใช้บริการ
นายปกรณ์ กล่าวว่า ดิจิทัลแบงก์กิ้งจะเป็นส่วนหนึ่งที่ขับเคลื่อนรายได้ค่าธรรมเนียมรายย่อยให้เติบโตได้ตามเป้า 20-23% เนื่องจากรายได้ค่าธรรมเนียมจากธุรกรรมผ่านช่องทางดิจิทัลเติบโตสูงมาก โดยไตรมาสแรกมีสัดส่วน 12% หรือ 240 ล้านบาท จากรายได้ค่าธรรมเนียมธุรกรรมการเงิน (ทรานแซกชั่น แบงก์กิ้ง) ทั้งหมด 2,100 ล้านบาท สัดส่วนดังกล่าวเพิ่มขึ้นเกือบเท่าตัวจากช่วงเดียวกันของปีก่อนที่มีสัดส่วนเพียง 7%
“ปีนี้ธนาคารมุ่งเน้นการเติบโตของรายได้ค่าธรรมเนียมมากขึ้น ทดแทนการปล่อยสินเชื่อรายย่อยที่คาดว่าจะมีการปรับเป้าลดลงจาก 6-9% เพราะมีความเสี่ยงจากเศรษฐกิจที่ยังฟื้นตัวช้าและหนี้ครัวเรือน ขณะนี้เอ็นพีแอลปรับขึ้นตามภาวะเศรษฐกิจ แต่มั่นใจว่าจะคุมเอ็นพีแอลกลุ่มรายย่อยให้ต่ำกว่า 2% ได้ปีนี้” นายปกรณ์ กล่าว